Document ID: 32015R0399

KOMISIJOS REGLAMENTAS (ES) 2015/399
2015 m. vasario 25 d.
kuriuo dėl didžiausios leidžiamosios 1,4-dimetilnaftaleno, benfurakarbo, karbofurano, karbosulfano, etefono, fenamidono, fenvalerato, fenheksamido, furatiokarbo, imazapiro, malationo, pikoksistrobino, spirotetramato, tepraloksidimo ir trifloksistrobino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,
kadangi:
(1)
didžiausia leidžiamoji etefono, fenvalerato, pikoksistrobino ir tepraloksidimo liekanų koncentracija (toliau - DLK) nustatyta Reglamento (EB) Nr. 396/2005 II priede. Didžiausia leidžiamoji karbofurano, karbosulfano, fenamidono, fenheksamido ir trifloksistrobino liekanų koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Malationo ir spirotetramato DLK nustatyta Reglamento (EB) Nr. 396/2005 III priedo A dalyje. Benfurakarbo ir furatiokarbo DLK nustatyta Reglamento (EB) Nr. 396/2005 V priede. Konkreti 1,4-dimetilnaftaleno ir imazapiro DLK nebuvo nustatyta, o medžiagos nebuvo įtrauktos į Reglamento (EB) Nr. 396/2005 IV priedą, taigi taikoma numatytoji 0,01 mg/kg vertė;
(2)
vadovaujantis procedūra, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos 1,4-dimetilnaftaleno, DLK, kad šį produktą būtų galima naudoti bulvėms apsaugoti;
(3)
pateikta paraiška leisti naudoti esfenvaleratą paprikoms, brokoliams ir salotoms apsaugoti. Pateikta paraiška pakeisti nustatytą etefono DLK, kad jį būtų galima naudoti valgomosioms alyvuogėms apsaugoti. Pateikta paraiška leisti naudoti fenheksamidą mėlynėms, spanguolėms, agrastams ir gudobelės vaisiams apsaugoti. Pateikta paraiška leisti naudoti malationą citrusiniams vaisiams, braškėms (žemuogėms) ir salotoms apsaugoti. Pateikta paraiška leisti naudoti pikoksistrobiną cukriniams runkeliams apsaugoti. Pateikta paraiška leisti naudoti spirotetramatą aliejui gaminti skirtoms alyvuogėms apsaugoti. Pateikta paraiška leisti naudoti tepraloksidimą topinambams ir ridikams apsaugoti; Pateikta paraiška leisti naudoti trifloksistrobiną uogoms, augančios ant dvimečių ūglių, apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti fenamidoną šakniavaisiams ir gumbavaisiams (kodo Nr. 0213000), svogūninėms daržovėms, pomidorams, paprikoms, aitriosioms paprikoms, baklažanams, brokoliams, kininiams bastučiams, salotoms ir kitiems salotiniams augalams, špinatams ir panašiems augalams (lapai), prieskoninėms žolėms, dygiesiems artišokams, salierams, pankoliams ir rabarbarams apsaugoti. Pareiškėjas teigia, kad Jungtinėse Valstijose šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;
(5)
pateikta paraiška pakeisti nustatytą imazapiro DLK, kad jį būtų galima naudoti genetiškai modifikuotoms sojų pupelėms, lęšiams, saulėgrąžoms, rapsams ir garstyčioms apsaugoti. Pareiškėjas teigia, kad Argentinoje, Brazilijoje ir Kanadoje šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK. Pateikta paraiška leisti naudoti malationą obuoliams, kriaušėms ir slyvoms apsaugoti. Pareiškėjas teigia, kad Argentinoje, Čilėje ir Pietų Afrikoje šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;
(6)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(7)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(8)
Tarnyba pagrįstoje nuomonėje padarė išvadą, kad dėl malationo naudojimo obuoliams, kriaušėms, slyvoms ir braškėms apsaugoti pateiktų duomenų nepakanka, kad būtų nustatyta nauja DLK. Todėl nustatytos DLK keisti nereikėtų;
(9)
Komisija gavo informacijos iš Europos prieskonių gamintojų asociacijos apie tai, kad didelėje iš Kinijos importuojamų džiovintų baltųjų grybų partijų dalyje karbofurano liekanos viršija 0,1 mg/kg. Pagal Reglamento (EB) Nr. 396/2005 43 straipsnį Komisija paprašė Tarnybos įvertinti tą informaciją siekiant nustatyti auginamų grybų importo nuokrypį. Tuo pat metu Komisija paprašė Tarnybos persvarstyti visas nustatytas N-metilkarbamato insekticidų karbofurano, karbosulfano, benfurakarbo ir furatiokarbo DLK vertes, įskaitant Maisto kodekso komisijos nustatytas DLK vertes (CXL), įgyvendinamas šiuo reglamentu;
(10)
Tarnyba 2014 m. vasario 3 d. (3) pagrįstoje nuomonėje rekomendavo nekeisti dabartinės 0,01 mg/kg karbofurano DLK šviežiuose auginamuose grybuose nustatymo ribos, kadangi dėl didesnio šios medžiagos kiekio susirūpinimą galėtų kelti jos ūmus poveikis vartotojams. Be to, Tarnyba rekomendavo panaikinti mandarinams, apelsinams, saulėgrąžoms, rapsams ir prieskoniams nustatytą karbofurano ir karbosulfano DLK, atitinkančią CXL. Dėl mažos karbofurano toksikologinės pamatinės vertės Tarnyba rekomendavo nustatyti mažesnę jo DLK nei dabartinė nustatymo riba produktams, kurie priskiriami prie svarbiausių vartotojų maisto produktų;
(11)
Komisija konsultavosi su Europos Sąjungos etaloninėmis laboratorijomis, kurios pateikė įrodymų, kad analizės proceso etapu karbosulfanas, benfurakarbas ir furatiokarbas iš dalies virto karbofuranu. Todėl yra tikslinga nustatyti bendrą N-metilkarbamato junginių liekanų apibrėžtį. Be to, Europos Sąjungos etaloninės laboratorijos patvirtino, kad tam tikrų produktų atveju dėl technikos raidos gali būti nustatyta žemesnė nustatymo riba;
(12)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, laikoma, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;
(13)
per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;
(14)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(15)
šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK vertes ir kurie, remiantis turima informacija, užtikrina aukštą vartotojų apsaugos lygį, kad šiais produktais būtų galima įprastai prekiauti, juos perdirbti ir vartoti;
(16)
prieš pradedant taikyti pakeistas DLK vertes turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti vykdyti naujus reikalavimus dėl pakeistų DLK verčių;
(17)
šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.
2 straipsnis
Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2015 m. spalio 3 d.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Benfurakarbo, karbofurano, karbosulfano ir furatiokarbo DLK atveju jis taikomas nuo 2015 m. spalio 3 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 25 d.

Labels: 1
17
20
0
3
6